次韵謝李秘校
作者：敖陶孫
朝代：宋

paragraphs: 大雅熄自鄶，續絃久無人。
中間翰墨場，名字俱已堙。
江山亦何助，東海真揚塵。
我笑李夫子，缾無半合陳。
人書兩俱亡，何用語逼真。
作詩來起予，欲卜二仲鄰。
依然送鴻目，衮衮天機新。
莫欺鬢眉蒼，持護應有神。
狗鬚侯舞陽，羝角相平津。
皇天信平分，萬物各得春。
但願閲世心，孤特凜箭筠。
日者鶴飛書，江漢起隠淪。
三物論鄉國，六藝程成均。
秋風入帝閑，錯落騅駓驎。
君曾讀詔否，却枕方欠伸。
勿驚作詩面，酒纈吹微鱗。
唾手洗衰陋，一返姚姒純。
稽古不無力，政復昌其身。
它時玉堂夢，與問三生因。
盟我良不難，欲託孫子親。
贄君以黄耳，附書莫辭頻。
再拜賦斷章，水石俱磷磷。